Diari Oficial de la Generalitat Valenciana


Sumari del DOGV 7131, del 15-10-2013 (2013/9636)

RESOLUCIÓ de 25 de setembre de 2013, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del conveni col·lectiu de l'empresa Editorial Premsa Valenciana, SA. Codi 80000172011992.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7131

Data del DOGV
:   15-10-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/9636


Data del document
:   25-09-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 25 de setembre de 2013, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del conveni col·lectiu de l'empresa Editorial Premsa Valenciana, SA. Codi 80000172011992. [2013/9636]  
Vist el text del conveni col·lectiu de l'empresa Editorial Prensa Valenciana, SA, subscrit per la comissió negociadora, estant integrada esta per un representant de l'empresa, i de part dels treballadors, per membres del comité d'empresa, i de conformitat amb el que disposa l'article 90, apartats 2 i 3, del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre el registre i el depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, ressol:  
  
  
Primer  
Ordenar que siga inscrit en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i depòsit del text del conveni.  
  
Segon  
Disposar que siga publicat en el Diari Oficial de la Comunitat Valenciana.  
  
València, 25 de setembre de 2013.-El subdirector general de Relacions Laborals: Reyes Maximiliano Coronado Coronado.  
  
  
Conveni col·lectiu Editorial Prensa Valenciana, SA, 2012/2013  
  
Capítol I  
Disposicions generals  
  
Article 1. Àmbit territorial  
Les normes contingudes en este conveni col·lectiu seran aplicables a tots els centres de treball d'Editorial Prensa Valenciana, SA, en territori de la Comunitat Valenciana, constituïts i que puguen constituir-se en el futur, durant el temps en què estiga vigent.  
  
Article 2. Àmbit personal  
Este conveni col·lectiu afectarà tot el personal que presta el seu servici en l'empresa per mitjà d'un contracte laboral i tot aquell que hi ingresse amb caràcter fix o temporal, siga quina siga la seua tasca.  
En queden expressament exclosos:  
a) Qui exercisca funcions d'alt consell, alta direcció i alt govern.  
  
b) Professionals liberals vinculats per contractes civils de prestació de servicis.  
c) Assessors.  
d) Els corresponsals i col·laboradors que tinguen formalitzat un contracte civil amb l'empresa, en què s'excloga la relació laboral.  
e) Els col·laboradors i els que no mantinguen una relació continuada amb l'empresa.  
f) Els agents comercials o publicitaris que treballen per a Editorial Prensa Valenciana, SA, amb llibertat de representar altres empreses dedicades a la mateixa o a diferent activitat.  
g) Els columnistes o col·laboradors continus, que reben un pagament per prestació de servicis, encara que la seua col·laboració siga periòdica i habitual.  
h) El personal autònom o que pertany a empreses concessionàries de servicis, com el de distribució o de contracte de prestació de servici amb l'Editorial Prensa Valenciana, SA.  
i) En general, aquells a què es referixen els articles 2 i 3 de l'Estatut dels Treballadors.  
  
Article 3. Àmbit funcional  
Les normes d'este conveni afectaran totes aquelles activitats de l'empresa Editorial Prensa Valenciana, SA, que tinguen relació amb l'elaboració, l'edició i la impressió del diari Levante-EMV.  
  
Article 4. Àmbit temporal  
Este conveni començarà a regir a partir del dia 1 de gener de 2012, siga quina siga la data en què es publique en el Butlletí Oficial de la Província de València, i acabarà el 31 de desembre de 2013.  
  
  
Article 5. Pròrroga  
Al complir la data del venciment, en cas que no hi haja denúncia expressa per qualsevol de les parts amb, almenys, tres mesos d'antelació, este conveni es considerarà prorrogat tàcitament d'any en any.  
  
  
Article 6. Denúncia del conveni  
En cas que no hi haja denúncia per qualsevol de les parts amb l'antelació mínima indicada en el punt anterior, el conveni es considerarà prorrogat en els mateixos termes, d'any en any. Si les deliberacions es prolonguen pel termini que excedix de la vigència del conveni, es considerarà este prorrogat provisionalment fins a finalitzar la negociació del conveni següent, sense perjuí que el nou conveni tinga obligatòriament efectes retroactius en cas que les negociacions mencionades sobrepassen els terminis previstos.  
  
Article 7. Revisió  
Per a este conveni no hi ha clàusula de revisió.  
  
Article 8. Comissió de seguiment  
1. Es crea una comissió de seguiment encarregada de la interpretació, l'arbitratge, la conciliació i la vigilància del compliment de les normes contingudes en este conveni col·lectiu. Esta comissió, que estarà formada per dos representants designats per la direcció de l'empresa i per dos representants triats pel comité d'empresa, entendrà, necessàriament, amb caràcter previ, del tractament i solució de les qüestions d'interpretació col·lectiva i conflictes del mateix caràcter que puguen suscitar-se en l'àmbit d'aplicació d'este conveni.  
2. La comissió de seguiment resoldrà qualsevol consulta que afecte la interpretació de les normes establides en este conveni col·lectiu i intervindrà de manera preceptiva i prèvia a les vies administrativa i judicial en la substanciació dels conflictes col·lectius que puga plantejar el personal treballador a l'empresa, a l'efecte dels quals la comissió de seguiment redactarà la corresponent acta.  
3. De conformitat amb el que disposa l'article 85.3.c de l'Estatut dels Treballadors, també intervindrà la comissió de seguiment de manera efectiva per a resoldre les discrepàncies que puguen sorgir entre l'empresa i el personal treballador en la negociació per a la modificació substancial de condicions de treball establides en este conveni col·lectiu. La comissió de seguiment intervindrà també en totes les altres funcions que tendisquen a la major eficàcia pràctica d'este conveni que es deriven d'allò que s'ha estipulat en el text i en els annexos que en formen part.  
4. Les qüestions que es plantegen a la comissió paritària de seguiment hauran de presentar-se de forma escrita, i el seu contingut serà el necessari perquè puga examinar i analitzar el problema amb coneixement de causa, el qual contindrà obligatòriament, com a mínim:  
a) Exposició succinta i concreta de l'assumpte.  
b) Raons i fonaments que considere que assistixen al proponent.  
c) Proposta o petició concreta que es formule a la comissió.  
L'escrit de consulta estarà acompanyat de tots els documents que es consideren necessaris per a la millor comprensió i resolució del problema.  
5. La comissió podrà demanar, per via d'ampliació, la informació o la documentació que considere pertinent per a una millor o més completa informació de l'assumpte, i per a això concedirà un termini al proponent que no podrà excedir de cinc dies hàbils.  
6. La comissió de seguiment, una vegada rebut l'escrit de consulta o, si és el cas, completada la informació pertinent, disposarà d'un termini no superior a vint dies hàbils per a, en cas d'acord, resoldre la qüestió suscitada i emetre la corresponent resolució.   
Davant de situacions de desacord en la comissió de seguiment, se sotmetrà la discrepància a l'organisme previst en el V Acord de Solució Extrajudicial de Conflictes Col·lectius (ASEC) de la Comunitat Valenciana, la resolució del qual serà vinculant per a ambdós parts.  
7. La comissió podrà utilitzar els servicis ocasionals o permanents d'assessors en les matèries que siguen de la seua competència. Estos assessors seran designats lliurement per cada una de les parts.  
  
  
Capítol II  
Organització del treball  
  
Article 9. Principi general (organització del treball)  
L'organització pràctica del treball i l'assignació de funcions són facultats de la direcció de l'empresa, que s'obliga a portar-la a cap de tal forma que, per mitjà d'això, s'obtinguen les finalitats proposades amb la col·laboració del personal.  
El comité d'empresa tindrà atribuïdes funcions d'assessorament, orientació i proposta en els temes relacionats amb l'organització i la racionalització. Tot canvi o modificació que pretenga incloure l'empresa, haurà de comunicar-se al comité d'empresa amb 15 dies d'antelació, perquè este emeta el seu informe corresponent en els casos d'implantació o de revisió de sistemes d'organització i control de treball, tot això sense perjuí de les normes legals que s'apliquen.  
  
  
Article 10. Activitat   
Al personal adscrit a este conveni li correspon en la seua jornada diària laboral de sis hores, la confecció del material assignat amb destinació al diari Levante-EMV.  
L'edició d'altres publicacions podrà ser pactada per grups de treballadors i l'empresa, de comú acord i amb intervenció del comité d'empresa.  
  
Article 11. Mobilitat funcional   
1. La mobilitat funcional en l'empresa s'efectuarà d'acord amb les titulacions acadèmiques o professionals necessàries per a exercir la prestació laboral i amb respecte a la dignitat del treballador.  
2. La mobilitat funcional per a la realització de funcions, tant superiors com inferiors, no corresponents al grup professional només serà possible si hi han, a més, raons tècniques o organitzatives que la justifiquen i pel temps imprescindible per a ser ateses. L'empresa comunicarà la seua decisió i les raons d'esta al comité d'empresa.  
En cas de comanda de funcions superiors a les del grup professional per un període superior a sis mesos durant un any o huit durant dos anys, el treballador podrà reclamar l'ascens. Contra la negativa de l'empresa, i amb un informe previ del comité d'empresa, el treballador podrà reclamar davant de la jurisdicció social.   
3. El treballador tindrà dret a la retribució corresponent a les funcions que efectivament realitze, excepte en els casos de comanda de funcions inferiors, en els quals mantindrà la retribució d'origen. No es podrà invocar les causes d'acomiadament objectiu d'ineptitud sobrevinguda o de falta d'adaptació, en els supòsits de realització de funcions diferents de les habituals com a conseqüència de la mobilitat funcional.  
4. El canvi de funcions diferents de les pactades no inclòs en els supòsits previstos en este article requerirà l'acord de les parts o, a falta d'això, el sotmetiment a les regles previstes per a les modificacions substancials de condicions de treball o a les que amb este fi s'hagen establit en el conveni col·lectiu.  
  
Article 12. Modificació substancial de les condicions de treball  
En compliment del que disposa l'Estatut dels Treballadors, per a resoldre les discrepàncies que puguen sorgir en la negociació per a la modificació substancial de condicions de treball establides en este conveni de conformitat amb el que establix l'article 41.6 de l'Estatut dels Treballadors, s'acudirà als procediments previstos en l'Acord sobre Creació del Tribunal d'Arbitratge Laboral de la Comunitat Valenciana.  
  
Capítol III  
Jornada i horari  
  
Article 13. Jornada de treball   
Al personal adscrit a este conveni li correspon una jornada laboral de 36 hores setmanals, de dilluns a diumenge, segons les necessitats de l'empresa, excepte el que disposa l'article 19 del conveni.  
El personal amb jornada continuada tindrà dret a un descans de 20 minuts.  
Al treballador què no faça ús d'este descans no se li computarà com a jornada extraordinària ni se li descomptarà.  
  
Article 14. Horari de treball   
Es manté per a este conveni col·lectiu que la direcció de l'empresa, quan hi haja provades raons tècniques, organitzatives o productives, amb l'acord o amb un informe previ preceptiu del comité d'empresa i amb l'aprovació de l'autoritat laboral, podrà avançar o retardar el començament dels horaris establits en dos hores com a màxim i per una sola vegada durant la vigència d'este conveni per a cada secció i/o torn.  
  
  
Article 15. Canvi de torn de treball  
Abans de convocar-se qualsevol plaça, es consultarà el personal del mateix grup professional i especialitat, per si desitja canviar de torn. En cas que hi haja diverses peticions, es donarà preferència al més antic del grup professional, sempre que ho permeta l'organització del treball. En el cas del personal que estiga en el torn de nit i passe, a petició pròpia, al torn de dia, amb motiu de l'organització del treball o de plaça vacant, o de nova creació, l'interessat deixarà de percebre el plus de nocturnitat. Si el trasllat és a requeriment de l'empresa, esta proposarà al personal del mateix grup professional i especialitat canviar de torn, amb preferència per al més antic en el grup professional. En este supòsit, si tenia el plus de nocturnitat i la plaça és de dia, se li mantindrà el plus de nocturnitat.  
  
  
Article 16. Jornades en dissabte i/o diumenge  
El personal treballador de la Secció de Redacció amb contracte a temps complet, que acorde de forma contractual o voluntàriament, i de forma no continuada, prestar servici el dissabte, percebrà la quantitat de 76,14 euros per dissabte treballat; el personal treballador que preste el servici el diumenge percebrà la quantitat de 120,75 euros, per traslladar el dia de descans a un altre dia de la setmana, que es fixarà d'acord amb l'organització del treball.  
La resta de treballadors amb contracte a temps complet que acorde de forma contractual o voluntàriament prestar servici el diumenge, de forma no continuada, percebrà la quantitat de 121,18 euros, per traslladar el dia de descans a un altre dia de la setmana, que es fixarà d'acord amb l'organització del treball.  
  
Article 16 bis. Jornades en dissabte i diumenge o dissabte  
El personal treballador de la Secció de Redacció amb contracte a temps complet que acorde de forma contractual o voluntàriament i de forma contínua prestar servici el dissabte i el diumenge, tindrà una jornada setmanal de quatre dies, inclòs el dissabte i el diumenge, que es fixaran d'acord amb l'organització del treball.  
Així mateix, aquells treballadors de la Secció de Redacció amb contracte a temps complet que, de forma contractual o voluntàriament i de forma contínua, presten servici en dissabte, tindran una jornada setmanal de cinc dies, inclòs el dissabte, que es fixarà d'acord amb l'organització del treball.  
  
Article 17. Hores extraordinàries  
Les hores treballades que excedisquen de la jornada laboral ordinària, sense perjuí del que disposen els articles 19 i 20, Dedicació especial, tindrà el caràcter d'hores extraordinàries.  
Es procurarà que les hores extraordinàries que hagen de realitzar siguen distribuïdes per un torn rotatori entre aquelles persones que voluntàriament vulguen realitzar-les. Si açò no és possible, es designarà aquelles que hagen d'efectuar els treballs corresponents, i s'establiran també torns rotatoris. Com a norma general, es respectarà allò que s'ha estipulat en l'article 35 de l'Estatut dels Treballadors. Mensualment es donarà compte de les hores realitzades per cada treballador al comité d'empresa.   
  
Article 18. Nocturnitat   
Es manté el plus de nocturnitat del 25 per cent.  
  
Article 19. Règim de redacció   
Per la singularitat del treball de redacció, s'assignarà tasca a este personal; es considera com a tasca el treball o el conjunt de treballs que puga realitzar normalment un redactor per la jornada que indica este conveni, i podrà simultaniejar-se tots els treballs propis de la seua competència professional. Una vegada finalitzada la tasca, està complida la jornada. L'establiment de tasques, seccions, torn, suplències, horaris bàsics i, en general, l'organització pràctica del treball en la redacció, serà competència exclusiva del director, en coordinació amb les necessitats exigides per l'organització de l'empresa.  
  
Article 20. Dedicació especial   
Per les peculiaritats del treball en premsa, l'empresa i el seu personal podran negociar individualment l'augment de la jornada laboral i la disponibilitat a qualsevol hora del dia per a cobrir necessitats productives i informatives.  
Estes condicions hauran de pactar-se per un temps determinat, com a màxim per un any, renovable si és coincident la voluntat de les parts, i es concretaran en el corresponent contracte firmat per ambdós. Al tractar-se d'un pacte voluntari, les condicions del contracte entraran en vigor en la data de la firma, i podrà ser rescindit abans del terme pactat per mitjà d'un simple preavís de qualsevol de les parts amb l'antelació d'un mes.  
Per dedicació especial s'abonarà un mínim de 3.432,76 euros bruts anuals.  
  
  
Capítol IV  
Vacacions, permisos llicències i excedències  
  
Article 21. Vacacions   
1. Tot el personal subjecte a este conveni disfrutarà d'unes vacacions anuals retribuïdes de 31 dies naturals ininterromputs.  
El primer any natural de col·locació només donarà dret al treballador a disfrutar de vacacions proporcionalment al temps de prestació de servicis.  
2. L'empresa està facultada per a fixar els torns de vacacions, preferentment durant el període de juny a setembre, ambdós inclosos, de cada any, i les atorgarà d'acord amb les necessitats del servici, procurant complaure el personal quant a l'època del gaudi. Els treballadors que les disfruten fora del període esmentat, per necessitats de l'empresa, tindran dret a una borsa de vacacions de 238,82 euros o a 10 dies més de vacacions.  
3. No podran compensar-se en metàl·lic, en tot o en part, les vacacions anuals.  
4. Durant el primer trimestre de cada any, els caps de cada secció confeccionaran, conjuntament amb els treballadors afectats, el calendari de vacacions, el qual es presentarà al cap de personal. Els calendaris de vacacions s'aprovaran i seran definitius quan siguen aprovats per mutu acord entre el comité d'empresa i el cap de personal.  
  
5. Quan ambdós cònjuges treballen en l'empresa, tindran preferència per a disfrutar les seues vacacions simultàniament.  
6. Quan el període de vacacions fixat en el calendari de vacacions de l'empresa a què es referix el punt quatre d'este article coincidisca en el temps amb una incapacitat temporal derivada de l'embaràs, el part o la lactància natural, o amb el període de suspensió del contracte de treball previst en els articles 48.4 i 48.bis de l'Estatut dels Treballadors, es tindrà dret a disfrutar les vacacions en una data diferent de la de la incapacitat temporal o a la del gaudi del permís que, per aplicació d'eixe precepte, li corresponga, al finalitzar el període de suspensió, encara que haja acabat l'any natural a què corresponguen.  
  
7. En el supòsit que el període de vacacions coincidisca amb una incapacitat temporal per contingències diferents de les assenyalades en el punt anterior que impossibilite el treballador disfrutar-les, totalment o parcialment, durant l'any natural a què corresponen, el treballador podrà fer-ho una vegada finalitze la seua incapacitat i sempre que no hagen transcorregut més de 18 mesos a partir del final de l'any en què s'hagen originat.  
8. La incapacitat temporal en el transcurs de l'any no donarà lloc a descomptes en el període de vacacions.  
9. Quan hi haja un règim de torns de vacacions, els treballadors amb fills en edat escolar tindran preferència que estes coincidisquen amb els períodes oficials de vacacions escolars.  
  
Article 22. Permisos   
El treballador, amb l'avís i la justificació prèvies, podrà absentar-se del treball amb dret a remuneració, per alguns dels motius i pel temps següent:  
a) 15 dies naturals, en cas de matrimoni o de parelles de fet inscrites legalment.  
b) Tres dies naturals, en els casos de naixement de fill.  
c) Dos dies naturals per defunció de parents fins al segon grau de consanguinitat o afinitat. Quan, per este motiu, el treballador necessite fer un desplaçament fora de la província on estiga el seu centre de treball, el termini serà de cinc dies naturals.  
d) Dos dies naturals per accident o malaltia greu, hospitalització o intervenció quirúrgica sense hospitalització que necessite repòs domiciliari, de parents fins al segon grau de consanguinitat o afinitat. Quan, per este motiu, el treballador necessite fer un desplaçament fora de la província on estiga el seu centre de treball, el termini serà de cinc dies naturals.  
e) Dos dies naturals, per trasllat del domicili habitual.  
f) Un dia natural, per matrimoni de pares, fills o germans, que haurà de coincidir amb la data de celebració d'aquell.  
g) Pel temps indispensable per al compliment d'un deure inexcusable de caràcter públic i personal. Quan conste en una norma legal o convencional un període determinat, caldrà ajustar-se al que esta dispose quant a duració de l'absència i a la seua compensació econòmica.   
  
Quan el compliment del deure indicat abans supose la impossibilitat de la prestació del treball degut en més del 20 per cent de les hores laborals en un període de tres mesos, l'empresa podrà passar al treballador afectat a la situació d'excedència regulada en l'apartat 1 de l'article 46 de l'Estatut dels Treballadors; en cas que el treballador, per compliment del deure o de l'exercici del càrrec, perceba alguna remuneració, se'n descomptarà l'import del salari a què tinga dret en l'empresa.  
  
h) Per a realitzar funcions sindicals o de representació del personal, en els termes establits legal o convencionalment.  
i) L'empresa concedirà el permís necessari (si coincidix amb el seu torn de treball) perquè qualsevol treballador puga absentar-se del seu lloc i assistir a la consulta del seu metge particular, ginecòleg, odontòleg, etc. Perquè el permís siga retribuït, el treballador haurà de presentar el corresponent justificant al cap de personal.  
j) Quatre dies per a tràmits de divorci.  
k) L'empresa, atenent les necessitats del treball, podrà concedir als treballadors que ho sol·liciten un permís no retribuït d'un màxim d'una setmana de duració, per a atendre assumptes propis.  
l) Els permisos per a concórrer a exàmens estaran subjectes al que establix l'article 23 de l'Estatut dels Treballadors.   
m) Les treballadores embarassades tindran dret a absentar-se del treball, amb dret a remuneració, per a la realització d'exàmens prenatals i tècniques de preparació al part, després de l'avís a l'empresari i de la justificació de la necessitat de realitzar-los dins de la jornada de treball.  
  
n) Les treballadores, per lactància d'un fill menor de nou mesos, tindran dret a una hora d'absència del treball, que podran dividir en dos fraccions. La duració del permís s'incrementarà proporcionalment en els casos de part múltiple.  
La dona, per la seua voluntat, podrà substituir este dret per una reducció de la seua jornada en mitja hora amb la mateixa finalitat, o acumular-la en jornades completes.  
En cas d'optar per l'acumulació de les hores de reducció en jornades completes, estes seran un total de 14 dies naturals, que es disfrutaran a continuació de la baixa per maternitat i en proporció als dies a què tinga dret a disfrutar el permís de lactància.  
o) Un dia de lliure disposició.  
  
Article 23. Excedències  
1. L'excedència voluntària es regirà pel que preveu l'article 46 de l'Estatut dels Treballadors.  
2. Els treballadors que tinguen almenys dos anys d'antiguitat en l'empresa podran sol·licitar una excedència voluntària per un període no superior a tres anys. En este supòsit, a diferència de l'anterior, es tindrà dret a la reserva del lloc de treball en les mateixes condicions. El pas a l'expressada situació podrà demanar-se sense especificació de motius pel sol·licitant, i l'empresa haurà de concedir-la obligatòriament, llevat que s'utilitze per a treballar en una altra activitat idèntica o semblant a la de l'Editorial Prensa Valenciana, SA.  
La petició d'excedència haurà de formular-se amb quinze dies naturals d'antelació, almenys, i en el mateix termini abans de finalitzar aquella, la de reingrés. L'incompliment del termini establit per a la petició de reingrés generarà la pèrdua de tots els drets de l'excedent.  
  
Article 24. Festius  
Per les especials característiques del treball periodístic, els treballadors es comprometen a prestar també els seus servicis els 14 dies assenyalats per la legislació com a festes abonables. En compensació, els treballadors disfrutaran de 18 dies laborables. Esta lliurança podrà acumular-se a les vacacions anuals en tot o en part, de mutu acord i sempre que ho permeta l'organització del treball.  
  
Article 25. Llicències  
Els treballadors que tinguen una antiguitat en l'empresa d'un any, podran sol·licitar llicència sense sou per un termini no superior a un any. El gaudi de la llicència atorgada a l'empara d'este article és incompatible amb qualsevol remuneració directa. També serà incompatible amb la realització d'activitats productives retribuïdes que impliquen vinculació contractual o estatutària de l'interessat. El treballador tindrà dret a la reincorporació automàtica al seu lloc de treball en les mateixes condicions.  
Les condicions per a la concessió les següents:  
a) Causa justificada i necessària i que no puga ser substituït per les seues pròpies vacacions.  
b) Amb l'informe previ del comité d'empresa.  
c) Sempre segons el parer de la direcció de l'empresa, en funció de l'organització del treball i que no cause perjuí a l'empresa.  
  
Article 26. Suplències  
Seran substituïdes les vacants per incapacitat temporal (IT) que previsiblement hagen de prolongar-se més de 15 dies, i fins a un màxim de 18 mesos (és a dir, mentres romanga d'alta en l'empresa), les excedències voluntàries o forçoses i les llicències sense retribució.   
  
Article 27. Dies en què el periòdic no s'edita  
Tindran la consideració de festes abonables i no recuperables les corresponents als dies 24 de desembre, 31 de desembre i Dijous Sant. El gaudi del descans corresponent als dies esmentats es regirà per les normes següents:  
1. El personal d'administració i servicis auxiliars treballarà eixos dies com qualsevol altre dia laborable, i traslladarà eixe festiu als dies immediatament posteriors, és a dir 25, 1 i Divendres Sant.  
2. Per al personal de Redacció i de Tallers que hagen de quedar en servici voluntari de guàrdia durant eixos dies, es considerarà la guàrdia com a dia treballat i, per tant, serà compensat com un dia festiu.  
  
  
Article 28. Lliurança dissabtes  
A partir del gener de 2005, el personal de la Secció de Redacció tindrà dret a descansar tots els dissabtes i diumenges de l'any, excepte el personal d'eixa secció que, per contracte o voluntàriament, acorde treballar els dissabtes i/o els diumenges.  
Els treballadors de Tallers disfrutaran d'un descans de dissabte cada 15 dies. Estos torns de dissabte no seran comptabilitzats com a lliurança de festius.  
  
  
  
Capítol V  
Període de prova, ascensos, vacants i escalafons  
  
Article 29. Ascens de grup professional  
En el supòsit d'ascens de grup professional, si el treballador percep un salari superior al reflectit en la taula salarial per al grup professional i nivell salarial que tinga abans de l'ascens, se li aplicarà, en lloc de l'augment establit en la taula salarial, el percentatge que hi haja en la taula entre els dos grups professionals al seu salari real, sempre que el salari que assenyala la taula salarial per al nou grup siga inferior a l'augment salarial que resulte d'aplicar el percentatge assenyalat.  
  
  
Article 30. Període de prova   
Els treballadors de nou ingrés podran estar sotmesos a un període de prova que, en cap cas, podrà excedir de quatre mesos per als tècnics titulats, ni de dos mesos per als altres treballadors, excepte per als no qualificats, i en este cas la duració màxima serà de 15 dies laborables.  
  
Durant el període de prova, el treballador tindrà els drets i les obligacions corresponents al seu grup professional i al lloc de treball que exercisca, com si fóra de plantilla, excepte els derivats de la resolució laboral, que podrà produir-se a instància de qualsevol de les parts durant el temps que transcórrega.  
Una vegada transcorregut el període de prova sense que s'haja produït el desistiment, el contracte produirà efectes plens, i es computarà el temps dels servicis prestats en l'antiguitat del treballador en l'empresa.  
  
La situació d'incapacitat temporal que afecte el treballador durant el període de prova interromp el còmput d'este, sempre que es produïsca un acord entre ambdós parts.  
  
Article 31. Vacants  
L'empresa anunciarà les vacants que calga cobrir en els centres de treball en què la vacant es produïsca, i detallarà:  
· Número i grup professional del lloc que calga cobrir.  
· Característiques del lloc.  
· Requisits.  
· Condicions de treball.  
· Data d'examen, si és el cas.  
· Termini per a sol·licitar la vacant.  
· Data, lloc i horari del curset de formació, si n'hi ha, així com la data d'inscripció.  
Té preferència per a ocupar la vacant anunciada el personal de la plantilla de l'empresa, i dins d'este, el del mateix grup professional que la del lloc que calga cobrir, sempre que, segons el parer de l'empresa, reunisca els requisits exigits per a exercir-lo. L'empresa designarà la persona que, mitjançant les proves o els exàmens, considere més convenient.  
Un representant del comité d'empresa assistirà a la realització de les proves a què es referix este article, sempre que tinguen lloc, i participarà en la classificació d'estes. En tot cas, es designarà un tribunal compost per un representant de l'empresa, un representant del comité d'empresa i un especialista en el lloc que calga cobrir, designat per l'empresa i que pertanya a la plantilla d'esta.  
L'empresa no discriminarà les sol·licituds de persones discapacitades que reunisquen les característiques del lloc que calga cobrir.  
El que preveu este article no s'aplicarà a les vacants corresponents a llocs de les redaccions i als càrrecs de confiança en la resta de les seccions.  
  
  
Capítol VI  
Beneficis i servicis socials  
  
Article 32. Personal en circumstàncies especials  
Qui, per raons de guarda legal, tinga a la seua atenció directa algun menor de huit anys o una persona amb discapacitat física, psíquica o sensorial, que no exercisca una activitat retribuïda, tindrà dret a una reducció de la jornada de treball diària, amb la disminució proporcional del salari entre, almenys, un octau i un màxim de la mitat de la duració d'aquella.  
Tindrà el mateix dret qui necessite encarregar-se de l'atenció directa d'un familiar, fins al segon grau de consanguinitat o afinitat, que, per raons d'edat, accident o malaltia no puga valdre's per si mateix, i que no exercisca activitat retribuïda.  
El progenitor, l'adoptant o l'acollidor de caràcter preadoptiu o permanent tindrà dret a una reducció de la jornada de treball, amb la disminució proporcional del salari almenys, de la mitat de la duració d'aquella, per a l'atenció, durant l'hospitalització i el tractament continuat, del menor a càrrec seu afectat per càncer (tumors malignes, melanomes i carcinomes) o per qualsevol altra malaltia greu que implique un ingrés hospitalari de llarga duració i requerisca la necessitat de la seua atenció directa, continua i permanent, acreditat per l'informe del servici públic de salut o per l'òrgan administratiu sanitari de l'Agència Valenciana de Salut, i, com a màxim, fins que el menor complisca els 18 anys.   
  
Les reduccions de jornada previstes en este apartat constituïxen un dret individual dels treballadors, hòmens o dones. No obstant això, si dos o més treballadors de la mateixa empresa generen este dret pel mateix subjecte causant, l'empresari podrà limitar-ne l'exercici simultani per raons justificades de funcionament de l'empresa.  
  
Així mateix, l'empresa facilitarà al personal amb fills discapacitats, permisos abonables quan els esmentats treballadors vulguen assistir a cursets d'orientació pedagògica per a l'educació dels seus fills, sempre que eixos cursets coincidisquen amb la jornada laboral, i caldrà sol·licitar-ho a l'empresa amb la deguda antelació.  
  
Article 33. Maternitat i paternitat  
Caldrà ajustar-se al que disposa la legislació vigent.  
  
Article 34. Plus de malaltia  
Els treballadors en situació d'incapacitat temporal derivada de malaltia comuna o d'accident percebran el 100 per cent del seu salari real i pagues extres, llevat que es formalitze un contracte d'interinitat per a substituir la incapacitat temporal, sempre que presente en el termini legal la corresponent baixa mèdica. El comité d'empresa i l'empresa vetlaran per l'autenticitat de la causa de la baixa i emetran un informe respecte d'això; sempre que este siga negatiu, s'aplicarà la legislació vigent.  
  
Article 35. Avanços de nòmina   
L'empresa concedirà, amb la justificació prèvia suficient i sempre que la tresoreria de l'empresa ho permeta, avanços individuals per una suma que pot arribar a dos mensualitats brutes, que seran deduïts dels havers del sol·licitant en el termini de 12 mesos a partir del moment en què siguen concedits.  
Per a disfrutar d'este dret, el treballador haurà de tindre, com a mínim, un any de permanència en l'empresa.  
Fins a la total deducció de cada avanç concedit, el treballador no podrà sol·licitar-ne un altre.  
En cas que una sol·licitud siga denegada per l'empresa, el treballador podrà sol·licitar la intervenció del comité d'empresa perquè este intervinga davant de la direcció per a l'aclariment i l'explicació del cas.  
  
Article 36. Ajudes per fills discapacitats  
L'empresa concedirà una ajuda als treballadors que tinguen fills discapacitats, de la mateixa quantia que la que perceben de l'Institut Nacional de la Seguretat Social.  
  
Article 37. Detenció governativa   
Quan el treballador siga detingut per l'exercici de la seua professió i mentre l'exercix, l'empresa es compromet a seguir abonant-li el total dels salaris i meritacions extraordinaris durant el termini de la seua detenció fins al moment de la seua incorporació al seu lloc laboral, i a proporcionar-li els servicis jurídics necessaris per a la seua defensa, així com les fiances corresponents, sempre que es complisquen les instruccions del director o dels subdirectors de la publicació.  
  
Article 38. Assegurança col·lectiva de vida  
L'empresa subscriurà, en favor de tots i cada un dels treballadors, una assegurança de vida que garantirà:  
a) Mort per causa natural: 18.030,36 euros.  
b) Mort per causa accidental: 36.060,73 euros.  
c) Mort per accident de circulació: 36.060,73 euros.  
d) Per invalidesa absoluta i permanent: 18.030,36 euros.  
  
Article 39. Assegurança per danys  
L'empresa contractarà una pòlissa flotant d'accidents que cobrisca els riscos per als desplaçaments a l'estranger del personal afectat per este conveni i que tinguen per objecte realitzar funcions ordenades per l'empresa.   
  
Article 40. Formació professional  
L'empresa intentarà acollir-se a les ajudes previstes per la Fundación Tripartita para la Formación en el Empleo.  
La determinació dels cursos i de les persones que hauran de realitzar-los seran establits per la direcció de l'empresa, la qual passarà consulta de tot això al comité d'empresa.  
Per a uns altres cursos o programes de formació que l'empresa crega oportú desenrotllar fora d'allò que s'ha previst per la Fundación Tripartita, la direcció de l'empresa comunicarà els objectius, cursos que calga realitzar i personal afectat, al comité d'empresa.  
  
Article 41. Dret a esquela  
Tot el personal afectat per este conveni tindrà dret a una esquela gratuïta (fins a tres columnes), en cas de defunció del treballador i de familiar de primer grau de consanguinitat i afinitat. Estes esqueles seran també gratuïtes per als jubilats i els seus cònjuges.  
En els casos de familiars de segon grau, es bonificarà el 50 per cent de l'esquela.   
  
Article 42. Ajuda de guarderia  
Es concedirà una ajuda per a matrícula de guarderia per un import de 100 euros, per fill entre zero i tres anys. L'ajuda, en cas de treballar en l'empresa els dos pares, només s'acreditara a un d'ells.  
  
Article 43. Ajuda per a la vigilància de la visió  
S'establix una borsa que pot arribar als 5.000 euros anuals per a sufragar als treballadors d'Editorial Prensa Valenciana, SA, el cost dels vidres graduats prescrits per un especialista i després de la presentació de la corresponent recepta mèdica i de la factura de l'òptica. Per a efectuar l'abonament de les quantitats corresponents, que es farà efectiu a la conclusió de cada exercici, es tindran en compte les factures datades al llarg de l'any. Si l'import total de la suma de les factures no supera la quantitat màxima prevista de 5.000 euros, es reintegrarà la quantia corresponent a cada factura. Si la suma supera els 5.000 euros, es pagarà la part proporcional de cada factura fins a arribar l'esmentat límit màxim de l'ajuda.  
S'informarà el comité d'empresa de les sol·licituds abans de fer el pagament.  
  
  
Capítol VII  
Seguretat i salut laboral  
  
Article 44. Seguretat i salut laboral  
Els treballadors i la direcció de l'empresa reconeixen la gran importància i atenció preferent que té la seguretat i salut en el treball, i recorden que han de tindre primacia en l'actuació quotidiana les accions encaminades a protegir al treballador contra els riscos que puguen derivar-se de l'execució dels seus treballs, així com les tendents a crear i fomentar en tots els components de l'empresa l'esperit de seguretat.  
  
Comissió de Seguretat i Salut Laboral. Esta comissió del comité d'empresa té com a objecte fonamental fer arribar als treballadors les mesures adoptades amb vista a la millora de la seguretat, i així mateix, ser portadora de les inquietuds d'estos com a autèntics col·laboradors de seguretat. Les funcions de la comissió de seguretat són:  
  
a) Promoure l'observança de les disposicions vigents per a la prevenció dels riscos professionals.  
b) Informar sobre el contingut de les normes de seguretat i salut en l'empresa.  
c) Realitzar visites tant als llocs de treball com als servicis i dependències establits per als treballadors de l'empresa, per a conéixer les condicions relatives a l'orde, neteja, ambient, instal·lacions, màquines, ferramentes i processos laborals, i constatar els riscos que puguen afectar la vida o la salut dels treballadors.  
d) Informar dels defectes i perills que advertisquen a la direcció de l'empresa, a la qual proposarà, si és el cas, l'adopció de mesures preventives necessàries i qualssevol altre que considere necessàries.  
e) Interessar la pràctica de reconeixements mèdics als treballadors de l'empresa, d'acord amb el que disposen les disposicions vigents.  
  
f) Vetlar per l'eficaç organització de la lluita contra incendis en el si de l'empresa.  
g) Conéixer les investigacions realitzades pels tècnics de l'empresa sobre accidents de treball i malalties professionals que s'hi produïsquen.  
  
h) Investigar les causes dels accidents i de les malalties professionals produïdes en l'empresa, a fi d'evitar-los, i en els casos greus i especials, practicar les informacions corresponents, els resultats de les quals donarà a conéixer al director de l'empresa, al Comité i a la inspecció provincial de Treball.  
i) Cuidar que tots els treballadors reben una informació adequada en matèria de seguretat i salut, i fomentar la col·laboració d'estos en la pràctica i observança de les mesures preventives dels accidents de treball i malalties professionals.  
j) Estudiar i proposar a la direcció de l'empresa totes les mesures que considere necessàries per a obtindre i aconseguir unes bones condicions de seguretat i salut, que redunden en una deguda protecció de la vida i integritat física dels treballadors.  
k) Cooperar en la realització i el desenrotllament de programes i campanyes de seguretat i higiene del treball en l'empresa.  
l) Promoure l'ensenyança, divulgació i propaganda de la seguretat i higiene per mitjà de cursets i conferències al personal de l'empresa.  
  
Article 45. Pantalles de visualització  
a) Totes les persones que treballen amb equips que incloguen pantalles de visualització passaran una revisió anual oftalmològica, a més de la revisió general que es realitza.  
b) Totes les pantalles de visualització s'ajustaren al que disposa el Reial Decret 488/1997, de 14 d'abril, sobre disposicions mínimes de seguretat i salut relatives al treball amb equips que inclouen pantalles de visualització.  
c) Cap treballador podrà ser obligat a romandre davant de les pantalles de visualització més temps de l'establit en la seua jornada laboral, o siga, sis hores.  
  
Article 46. Assetjament moral en el treball  
L'empresa, dins del marc de respecte als drets dels treballadors, a la seua integritat física, seguretat i higiene, intimitat i consideració deguda a la seua dignitat, vetlarà per evitar que el treballador d'Editorial Prensa Valenciana, SA, siga sotmés a qualsevol actitud d'assetjament moral o pressió laboral tendenciosa.  
  
Article 47. Garanties d'igualtat   
1. Les relacions laborals en les empreses han d'estar presidides per la no-discriminació per raó de naixement, raça, sexe, religió, adhesió sindical o qualsevol altra condició o circumstància personal o social.  
  
2. Els drets establits en este conveni afecten per igual l'home i la dona, d'acord amb les disposicions vigents en cada moment. Cap clàusula d'este conveni podrà ser interpretada en sentit discriminatori en els grups professionals, condicions de treball o remuneració entre treballadors de l'un i l'altre sexe. Es considera discriminació directa per raó de sexe la situació en què es troba una persona que siga, haja sigut o puga ser tractada, en atenció al seu sexe, de manera menys favorable que una altra situació comparable.  
  
Es considera discriminació indirecta per raó de sexe, la situació en què una disposició, criteri o pràctica aparentment neutres, posa a la persona d'un sexe en desavantatge particular respecte a persones d'un altre sexe, llevat que eixa disposició, criteri o pràctica puguen justificar-se objectivament en atenció a una finalitat legítima i que els mitjans per a aconseguir la finalitat siguen necessaris o adequats.  
En tot cas, es considera discriminatòria tota orde de discriminar directament o indirectament per raó de sexe.  
3. Editorial Prensa Valenciana, SA, realitzarà esforços tendents a aconseguir la igualtat d'oportunitats en totes les seues polítiques, en particular la igualtat de gènere, adoptant mesures adreçades a evitar qualsevol tipus de discriminació laboral entre hòmens i dones.  
Per a facilitar el seguiment de l'aplicació del principi d'igualtat entre hòmens i dones, Editorial Prensa Valenciana, SA, facilitarà anualment, al comité d'empresa, les dades relatives a sexe, antiguitat en l'empresa, grup i nivell professional, de manera que puga seguir-se l'evolució de les plantilles des d'una perspectiva de gènere. En este sentit, les parts es comprometen a atindre's al que disposa la Llei Orgànica 3/2007 per a la Igualtat Efectiva de Dones i Hòmens.  
  
  
Capítol VIII  
Comité d'empresa i seccions sindicals  
  
Article 48. Drets del comité d'empresa   
L'empresa reconeix al comité d'empresa les competències següents :  
1. Rebre informació, que li serà facilitada trimestralment, almenys, sobre l'evolució general del sector econòmic a què pertany l'empresa; sobre la situació de la producció i vendes de l'entitat; sobre el seu programa de producció i evolució probable de l'ocupació en l'empresa; sobre els salaris desglossats de tots els treballadors, i sobre els llistats de vacacions, permisos, baixes, excedències, gratificacions i hores extres.  
  
2. Conéixer el balanç, el compte de resultats, la memòria i, en cas que l'empresa revista la forma de societat per accions, dels altres documents que es donen a conéixer als socis, i en les mateixes condicions que a estos.  
3. Emetre un informe, amb caràcter previ a l'execució per part de l'empresari, de les decisions adoptades per este sobre les qüestions següents:  
a) Reestructuracions de plantilla i cessaments totals o parcials, definitius o temporals d'aquella.  
b) Reduccions de jornada, així com trasllat total o parcial de les instal·lacions.  
c) Plans de formació professional de l'empresa.  
d) Implantació o revisió de sistemes d'organització i control de treball.  
e) Estudi de temps, establiment de sistemes de primes o incentius i valoració de llocs de treball.  
4. Emetre un informe quan la fusió, l'absorció o la modificació de l'estatus jurídic de l'empresa supose qualsevol incidència que afecte el volum d'ocupació.  
5. Conéixer els models de contracte de treball escrit que s'utilitze en l'empresa, així com els documents relatius a la terminació de la relació laboral.  
6. Ser informat prèviament de totes les sancions imposades per faltes greus i molt greus.  
7. Conéixer, trimestralment almenys, les estadístiques sobre l'índex d'absentisme i malalties professionals i les seues conseqüències, els índexs de sinistralitat, els estudis periòdics o especials del medi ambient laboral i els mecanismes de prevenció que s'utilitzen.  
8. Exercir una labor:  
a) De vigilància en el compliment de les normes vigents en matèria laboral, de seguretat social i ocupació, així com de la resta dels pactes, condicions i usos d'empresa en vigor, i formular, si és el cas, les accions legals oportunes davant de l'empresari i els organismes o tribunals competents.  
b) De vigilància i control de les condicions de seguretat i salut en l'exercici del treball en l'empresa, amb les particularitats previstes en este orde per l'article 44 del conveni vigent i l'article 19 de l'Estatut dels Treballadors.  
9. Participar, com es determine per conveni col·lectiu, en la gestió d'obres socials establides en l'empresa, en benefici dels treballadors o dels seus familiars.  
10. Col·laborar amb la direcció de l'empresa per a aconseguir el manteniment i l'increment de la productivitat, d'acord amb allò que s'ha pactat en este conveni col·lectiu.  
11. Informar els seus representants en tots els temes i qüestions assenyalats en els punts anteriors, en tot allò que puga tindre repercussió en les relacions laborals directament o indirectament.  
12. Els informes que ha d'emetre el comité segons les competències reconegudes en els apartats anteriors, han d'elaborar-se en el termini de 15 dies.  
13. Es reconeix al comité d'empresa capacitat, com a òrgan col·legiat, per a exercir accions administratives o judicials en tot el que es referix a l'àmbit de les seues competències, per decisió majoritària dels seus membres.  
14. Els membres del comité d'empresa, i este en el seu conjunt, guardaran el secret professional en tot allò que fa referència als apartats 1, 2, 3 i 4 d'este article, encara després de deixar de pertànyer al comité d'empresa, i en especial en totes aquelles matèries sobre les quals la direcció assenyala expressament el caràcter reservat. En tot cas, cap document entregat per l'empresa al comité podrà ser utilitzat fora de l'estricte àmbit d'aquella i per a distints fins dels que van motivar l'entrega.  
15. La liquidació s'entregarà en presència d'un membre del comité, si així ho desitja l'interessat.  
  
Article 49. Drets sindicals   
L'empresa respectarà el dret a tots els treballadors a sindicar-se lliurement. Esta empresa reconeix els sindicats com a elements d'interés per al degut tractament de les relacions amb els seus treballadors.  
  
Sense sobrepassar el màxim legal, podran ser consumides les hores retribuïdes de què disposen els membres del comité, a fi de preveure l'assistència dels membres a cursos de formació organitzats pel seu sindicat, per instituts de formació i per unes altres entitats.  
Els treballadors afiliats a un sindicat podran, en l'àmbit de l'empresa:  
a) Constituir seccions sindicals, d'acord amb la legislació vigent.  
b) Celebrar reunions, després de notificar-ho a l'empresari, recaptar quotes i distribuir informació sindical, fora de les hores de treball i sense pertorbar l'activitat normal de l'empresa.  
c) Rebre la informació que li remeta el seu sindicat.  
d) Amb la finalitat de facilitar la difusió d'aquells avisos que puguen interessar als afiliats al sindicat i als treballadors en general, podran utilitzar els taulers d'anuncis, que hauran de situar-se al centre de treball i al lloc on es garantisca un adequat accés dels treballadors.  
  
  
Article 50. Garanties   
Els membres del comité d'empresa, com a representants legals dels treballadors, tindran les garanties següents:  
a) Obertura d'expedient contradictori en el supòsit de sancions per faltes greus o molt greus, en el qual serà oït, a part de l'interessat, el comité d'empresa.  
b) Prioritat de permanència en l'empresa respecte dels altres treballadors, en els supòsits de suspensió o d'extinció per causes tecnològiques o econòmiques.  
c) No ser despatxat ni sancionat durant l'exercici de les seues funcions, ni dins de l'any següent a l'expiració del seu mandat, excepte en cas que esta es produïsca per revocació o dimissió, sempre que l'acomiadament o sanció es base en l'acció del treballador en l'exercici de la seua representació, sense perjuí, per tant, del que establix l'article 54 de l'Estatut dels Treballadors. Així mateix, no podrà ser discriminat en la seua promoció econòmica o professional en raó, precisament, de l'exercici de la seua representació.  
d) Expressar, col·legiadament i amb llibertat, les seues opinions en les matèries concernents a l'esfera de la seua representació, per a la qual cosa podran publicar i distribuir, sense pertorbar el normal desenvolupament del treball, les publicacions d'interés laboral o social, fet que caldrà comunicar a l'empresa.  
e) Disposar d'un crèdit d'hores mensuals retribuïdes, cada un dels membres del comité d'empresa, per a l'exercici de les seues funcions de representació, d'acord amb l'Estatut dels Treballadors, en total 20 hores.  
Per a este conveni es pacta l'acumulació d'hores dels distints membres del comité d'empresa, sense sobrepassar el màxim total, i que puguen quedar rellevats del treball sense perjuí de la seua remuneració. La cessió d'hores d'un membre del comité a un altre es notificarà per escrit a la direcció de personal.  
Els treballadors triats per a l'exercici d'un càrrec públic electiu dels sindicats legalment constituïts, a partir de l'àmbit provincial, podran sol·licitar el pas a la situació d'excedència amb dret a reserva de lloc pel temps que dure el mandat. El treballador s'hi haurà de reincorporar en el termini màxim de 30 dies naturals a partir de la cessació en el servici, càrrec o funció.  
Els representants sindicals que participen en les comissions negociadores de convenis col·lectius i mantinguen la seua vinculació com a treballador en actiu en alguna empresa, tindran dret a la concessió dels permisos retribuïts que siguen necessaris per a l'adequat exercici de la seua labor com a negociadors, sempre que l'empresa estiga afectada per la negociació.  
  
Article 51. Locals   
Es posarà a disposició del comité d'empresa i dels sindicats un local adequat, on puguen realitzar les seues activitats i comunicar-se amb els treballadors, així com el mobiliari i material d'oficina (com ara taula, cadires, arxivador, màquina d'escriure, folis i bolígrafs) necessari per a exercir la seua labor, i uns quants taulers d'anuncis.  
  
Les possibles discrepàncies es resoldran per l'autoritat laboral, amb un informe previ de la Inspecció de Treball.  
  
Article 52. Assemblea de treballadors   
1. De conformitat amb el que disposa l'article 4 de l'Estatut dels Treballadors, els treballadors d'una mateixa empresa tenen dret a reunir-se en assemblea.  
L'assemblea podrà ser convocada pel comité d'empresa o per un nombre de treballadors no inferior al 33 per cent de la plantilla. L'assemblea serà presidida, en tot cas, pel comité d'empresa, que serà responsable que se celebre amb normalitat, així com de la presència en l'assemblea de persones que no pertanyen a l'empresa. Només s'hi podran tractar assumptes que figuren prèviament inclosos en l'orde del dia. La presidència comunicarà a l'empresari la convocatòria i els noms de les persones que no pertanyen a l'empresa que assistiran a l'assemblea, i acordarà amb este les mesures oportunes per a evitar perjuí en l'activitat normal.  
2. Quan, per treballar-se en torn, per insuficiència dels locals o per qualsevol altra circumstància, no puga reunir-se simultàniament tota la plantilla sense perjuí o alteració en el normal desenrotllament de la producció, les diverses reunions parcials que hagen de celebrar-se es consideraren com una sola i datades en el dia de la primera.  
  
Article 53. Convocatòria   
La convocatòria, amb expressió de l'orde del dia proposat pels convocants, es comunicarà a l'empresari amb 48 hores d'antelació, com a mínim, i este n'haurà de justificar la recepció.  
  
Article 54. Votacions  
Quan se sotmeta per part dels convocants l'adopció d'acords que afecten el conjunt dels treballadors, es requerirà, perquè tinguen validesa, el vot favorable personal, lliure, directe i secret, inclòs el vot per correu, de la mitat mes un dels treballadors de l'empresa o centre de treball.  
  
La votació es regirà pel cens actualitzat en eixe moment. El comité d'empresa es responsabilitzarà que la votació s'ha realitzat correctament i donarà fe de la resolució d'esta.  
  
  
Article 55. Lloc de reunió  
1. El lloc de reunió serà el centre de treball i serà designat per l'empresa i el comité d'empresa, de comú acord, si les condicions d'aquell ho permeten; la reunió tindrà lloc fora de les hores de treball, excepte si hi ha acord amb l'empresari.  
2. L'empresari haurà de facilitar el centre de treball per a la celebració de l'assemblea, excepte en els casos següents:  
a) Si no es complixen les disposicions d'esta llei.  
b) Si han transcorregut menys de dos mesos des de l'última reunió celebrada.  
c) Si encara no s'ha rescabalat o refermat el rescabalament pels danys produïts en alteracions ocorregudes en alguna reunió anterior.  
  
d) Per tancament legal de l'empresa.  
Les reunions informatives sobre convenis col·lectius que s'apliquen no estaran afectades per l'apartat b.  
  
Article 56. Canvis tecnològics  
Davant de la implantació de noves tecnologies, i si es produïxen excedents de plantilla, l'empresa, basant-se en l'esperit de readaptació, facilitarà als treballadors afectats la recol·locació en unes altres seccions del periòdic en la mesura que siga possible.  
Així mateix, l'empresa, a través dels cursets de formació professional corresponents, fomentarà l'adequació dels seus treballadors per a ocupar un nou lloc de treball.  
Com que el criteri de l'empresa és la readaptació dels seus treballadors, l'empresa preveurà, així mateix, que les futures places de treball que es creen, tant en administració com en redacció (en esta última secció només fins a redactor), puguen ser cobertes pel personal excedent.  
  
Els excedents passaran a integrar una borsa de treball l'objectiu de la qual serà cobrir totes aquelles places que es creen en un futur, sempre que acrediten condicions professionals per a cobrir-les satisfactòriament segons el parer de l'empresa.  
Com a complement al que s'exposa anteriorment, el personal afectat per la implantació de les noves tecnologies podrà acollir-se a un sistema de baixes incentivades, consistents en la percepció de dos terços del salari anual brut que percep. Serà necessari que medie sol·licitud personal a este efecte.  
  
  
Capítol IX  
Condicions econòmiques  
  
Article 57. Remuneracions   
El personal inclòs en este conveni col·lectiu percebrà 12 pagues ordinàries anuals compostes pel salari bàsic que es consigna en els annexos I i II d'este conveni col·lectiu i, si és el cas, pels complements que també s'hi regulen i per tres pagues extres que es pagaran al març, juny i desembre, en què s'inclouran els conceptes expressats excepte el plus de jornada partida. Estes tres pagues es percebran abans dels dies 15 de març, 20 de juny i 24 de desembre.  
  
  
Article 58. Plus de jornada partida  
Només s'abonarà el plus de jornada partida quan les necessitats del treball exigisquen que el temps de treball assignat amb caràcter fix es dividisca en dos períodes.  
L'import d'este plus es fixa en 126,20 euros mensuals per a Redacció, 126,66 euros per a Tallers i 127,08 euros per a Administració i Servicis Auxiliars. Acabat este tipus de jornada, es deixarà de percebre este plus.  
  
Article 59. Ús de vehicle propi i gastos de viatge  
1. Els treballadors no podran ser obligats a utilitzar el seu vehicle propi per a qüestions de treball, sinó que l'empresa haurà de córrer amb els gastos de desplaçament en el mitjà de transport que prèviament es pacte.   
2. En els viatges que el personal realitze per a efectuar treballs encarregats per l'empresa, esta pagarà al treballadors gastos de desplaçament i manutenció, i, a més, una quantitat fixa de 15,92 euros per a gastos de difícil justificació.  
  
Article 60. Plus d'antiguitat  
Fins al 31 de maig de 2013, el personal comprés en este conveni percebrà augments periòdics per anys de servici consistents en l'abonament de triennis en la quantia de 49,10 euros per a Redacció, 49,27 euros per a Tallers i 49,42 euros per a Administració i Servicis Auxiliars. Amb efectes d'1 de juny de 2013 deixarà de meritar-se el plus antiguitat, i quedarà congelada la quantitat que es percebia per este concepte el 31 de maig de 2013.  
No es computarà, als efectes d'antiguitat, el temps d'excedència voluntària.  
  
Article 61. Plus de mobilitat horària   
Ateses les característiques del treball en premsa, l'empresa podrà negociar individualment la disponibilitat de l'horari laboral, de manera que l'empresa puga modificar l'horari de treball quant ho considere oportú.  
Estes condicions hauran de pactar-se per un temps determinat, com a màxim per un any, renovable si és coincident la voluntat de les parts, i es concretaran en el corresponent contracte firmat per ambdós. Al tractar-se d'un pacte voluntari, les condicions del contracte estaran en vigor en la data mateix de la firma, i podrà ser rescindit abans del termini pactat per simple preavís de qualsevol de les parts amb l'antelació d'un mes.  
En conseqüència, este plus de mobilitat horària, per un import de 115,26 euros mensuals, únicament i exclusivament s'abonarà quan s'haja pactat amb el treballador en la forma prevista en el paràgraf anterior, i sense que compense un excés de la jornada laboral.  
  
Article 62. Compensació i absorció   
1. Com que el que es pacta és un tot orgànic indivisible, es considerarà el conveni col·lectiu nul i sense cap efecte en cas que no siga aprovat per les autoritats administratives o laborals competents algun pacte fonamental segons el parer de qualsevol de les parts negociadores.  
  
2. Operará la compensació i absorció quan els salaris realment abonats en el seu conjunt i còmput anual siguen més favorables per a tots els treballadors que els fixats en l'orde normatiu o convencional de referència.  
  
Article 63. Complement personal  
Aquells treballadors que van percebre el complement personal, continuaran percebent-lo en endavant, sense que sobre eixe complement puga operar la compensació i absorció establides en l'article 60 d'este conveni col·lectiu.  
  
Article 64. Acord econòmic  
Per a l'exercici 2012 no hi ha increment salarial, i es mantenen vigents les taules salarials de 2011 (annex I). Per a l'exercici 2013 s'acorda una reducció de la massa salarial del 9 per cent, en els termes que es detallen en l'annex II. La diferència entre allò que s'ha percebut pels treballadors l'any 2013 i el salari pactat en este conveni col·lectiu es descomptarà per parts iguals en les pagues extres de juny i de desembre. Editorial Prensa Valenciana, SA, assumix un compromís de manteniment d'ocupació fins al 31 de desembre de 2013. La plantilla computable a este efecte és de 149 treballadors.  
  
  
Capítol X  
Règim disciplinari  
  
Article 65. Règim disciplinari  
Article 65.1. Faltes i classes  
Tot acte o omissió d'un treballador contra la disciplina o el règim de treball es classificarà, en atenció a la seua transcendència, importància o malícia, en lleu, greu i molt greu.  
L'enumeració e les faltes que a continuació s'assenyalen es fa sense una pretensió exhaustiva, per la qual cosa podrà ser sancionada per la direcció de l'empresa qualsevol infracció de la normativa laboral vigent o incompliment contractual, sense que en cap cas es puga sancionar per la comissió de faltes que no estiguen prèviament tipificades en la llei o en este conveni col·lectiu.  
Els membres d'alt consell, alta direcció i alt govern queden subjectes al que establixen els articles 6 al 8 del Text Refós de la Llei sobre Infraccions i Sancions en l'Orde Social, aprovat pel Reial Decret Legislatiu 5/2000,de 4 d'agost.  
  
Article 65.2. Faltes lleus  
Són faltes lleus les següents:  
1. D'una a cinc faltes de puntualitat en l'assistència al treball, sense la deguda justificació, en un període de 30 dies naturals.   
2. No cursar en temps oportú la baixa corresponent quan falte al treball per motius justificats, llevat que prove la impossibilitat d'haver-ho efectuat.  
3. L'abandó, sense causa justificada, del servici, encara que siga per breu temps. Si com a conseqüència d'això es causa perjuí d'alguna consideració a l'empresa, o és causa d'accident als seus companys de treball, esta falta podrà ser considerada com a molt greu, segons els casos.  
  
4. Xicotets descuits en la conservació del material.  
5. Falta de neteja i neteja personal.  
6. No atendre el públic amb la correcció i diligència degudes.  
7. No comunicar a l'empresa els canvis de residència o de domicili.  
  
8. Les discussions sobre assumptes aliens al treball dins de les dependències de l'empresa o durant actes de servici.  
  
Article 65.3. Faltes greus  
Es classificaran com a faltes greus les següents:  
1. Més de cinc faltes no justificades de puntualitat en l'assistència al treball, comeses durant un període de 30 dies naturals. Quan s'haja de rellevar un company, n'hi haurà prou amb una sola falta de puntualitat perquè esta es considere greu.  
2. Faltar d'un a tres dies al treball sense causa justificada, durant un període de trenta dies naturals.  
3. No comunicar amb la puntualitat deguda els canvis experimentats en la família que puguen afectar la Seguretat Social. La falta maliciosa en estos casos es considerarà molt greu.  
4. Entregar-se a jocs o distraccions, siguen quins siguen, estant de servici.  
5. La simulació de malaltia o d'accident.  
6. La mera desobediència als superiors en qualsevol matèria de servici. Si implica crebant manifest de la disciplina o se'n deriva perjuí notori per a l'empresa, podrà ser considerada molt greu.  
  
7. Simular la presència d'un altre treballador, fitxant, contestant o firmant per aquell.  
8. La negligència o la desídia en el treball que afecte la bona marxa del servici.  
9. La imprudència en actes de servici. Si implica risc d'accident per al treballador, per als seus companys o perill d'avaria per a les instal·lacions, podrà ser considerada molt greu.  
10. La reincidència en faltes lleus, encara que les corresponents infraccions siguen de distinta naturalesa, sempre que es cometen dins d'un període d'un mes, a partir de la primera falta de l'esmentada graduació.  
11. Incórrer, els correctors tipogràfics, reiteradament en errates o omissions de correcció, sempre que les circumstàncies en què es va realitzar el seu treball no les justifiquen.  
  
Article 65.4. Faltes molt greus  
Es consideraran faltes molt greus les següents:   
1. Més de 10 faltes no justificades de puntualitat en l'assistència al treball comeses en un període de sis mesos o vint durant un any.  
2. Realitzar, sense l'oportú permís, treballs particulars durant la jornada; emprar per a usos propis ferramentes de l'empresa, inclús quan açò ocórrega fora de la jornada de treball.   
3. El frau, la deslleialtat o l'abús de confiança en les gestions encomanades, i el furt o el robatori, tant a l'empresa com als companys de treball o a qualsevol altra persona dins de les dependències de treball o durant acte de servici en qualsevol lloc.  
4. Fer desaparéixer, inutilitzar o destrossar primeres matèries, útils, ferramentes, maquinàries, aparells, instal·lacions, edificis, efectes i documents de l'empresa, o causar-hi desperfectes.  
5. La condemna per delicte per robatori, furt o malversació comesos fora de l'empresa o per qualsevol altra classe de fets que puga implicar per a esta desconfiança respecte al seu autor.  
6. La continuada i habitual falta d'higiene i neteja, de manera que produïsca queixes justificades dels seus companys de treball.  
7. L'embriaguesa durant el servici.  
8. Violar el secret de la correspondència o dels documents reservats de l'empresa.  
9. Revelar a elements estranys a l'empresa dades de reserva obligada.  
10. Dedicar-se a les activitats següents:  
a) Publicar notícies, reportatges o col·laboracions en mitjans de comunicació de premsa diària, sense autorització prèvia de la direcció de l'empresa, estant en actiu o suspés el contracte per qualsevol causa.  
  
b) Realitzar activitats que l'empresa haja declarat incompatibles per mitjà d'una comunicació per escrit al comité d'empresa.  
11. Els maltractaments de paraula o obra, abús d'autoritat o falta greu de respecte i consideració als caps, companys o subordinats.  
  
12. Las ofenses verbals o físiques a l'empresari o a les persones que treballen en l'empresa o als familiars que convisquen amb ells.  
13. Causar accidents greus per imprudència o negligència inexcusables.  
14. Abandonar el treball en llocs de responsabilitat.  
15. La disminució voluntària i continuada en el rendiment normal de la labor.  
16. Originar freqüents baralles amb els companys de treball.  
  
17. La reincidència en falta greu, encara que les corresponents infraccions siguen de distinta naturalesa, sempre que es cometen dins d'un període de sis mesos a partir de la primera falta de l'esmentada graduació.  
18. Les faltes injustificades al treball durant tres dies consecutius o cinc d'alterns, durant el període de trenta dies naturals.  
  
Article 65.5. Sancions  
Les sancions màximes que podran imposar-se als que incórreguen en falta seran les següents:  
a) Per faltes lleus: amonestació per escrit.  
b) Per faltes greus: suspensió d'ocupació i sou de dos a deu dies.  
c) Per faltes molt greus:  
- Suspensió d'ocupació i sou d'11 a 30 dies.  
- Trasllat forçós.  
- Acomiadament.  
  
  
Capítol XI   
Classificació professional i grups professionals  
  
Article 66. Classificació professional  
1. Principis generals  
I. Es considera com a Sistema de Classificació Professional l'ordenació jurídica per la qual, amb base tècnica i organitzativa, es preveu la inclusió dels treballadors en un marc general que establix les distintes comeses laborals.  
II. A este efecte, es considera com a grup professional el que agrupa les actituds i aptituds professionals, titulacions i contingut general de la prestació, incloent-hi tant diverses categories professionals com distintes funcions o especialitats professionals, després de la realització, si això és necessari, de cursos de formació.  
III. El Sistema de Classificació Professional serà la base sobre la qual es regularà la forma de dur a terme la mobilitat funcional i els seus distints supòsits.  
2. Aspectes bàsics de classificació  
I. El Sistema de Classificació Professional s'establix, fonamentalment, atenent els criteris que l'article 22 de l'Estatut dels Treballadors fixa per a l'existència del grup professional Aptituds professionals, titulacions i contingut general de la prestació, incloent en cada grup tant distintes funcions com especialitats professionals.  
II. La classificació professional es realitza en àrees d'activitat i grups professionals per interpretació i aplicació de factors generals objectius, i per les tasques i funcions bàsiques més representatives que realitzen els treballadors. Els treballadors, en funció del lloc de treball que exercixen, seran adscrits a una determinada àrea d'activitat i a un grup professional dels establits en este capítol, circumstàncies que definiran la seua posició en l'esquema organitzatiu i retributiu.  
Així, la possessió per part d'un treballador d'alguna o de totes les competències representatives d'un grup professional determinat no implica necessàriament la seua adscripció a este, sinó que la seua classificació estarà determinada per l'exigència i l'exercici efectiu d'eixes competències en les funcions corresponents al seu lloc de treball. En tot cas, els majors coneixements per part del treballador li seran vàlids, i l'empresa haurà de tindre en compte en les futures promocions que es plantegen.  
III. Els factors que influïxen en la classificació professional dels treballadors i que, per tant, indiquen la pertinença de cada un d'estos a un determinat grup professional, tot això segons els criteris determinats per l'article 22 de l'Estatut dels Treballadors, són els que es definixen a continuació. L'assignació de cada treballador al grup professional corresponent serà el resultat de la conjunta ponderació dels factors que a continuació es detallen:  
a) Formació: factor per a la valoració del qual es tindrà en compte el conjunt de coneixements, experiència i habilitat requerits per a l'exercici normal d'un lloc de treball. Este factor està integrat per:  
Titulació: considera el nivell inicial mínim i suficient de coneixements teòrics que ha de posseir una persona per a arribar a exercir satisfactòriament les funcions del lloc de treball.  
Especialització: considera l'exigència de coneixements especialitzats o complementaris a la formació inicial bàsica.  
b) Iniciativa: factor per a la valoració del qual es tindrà en compte el grau de seguiment a normes o directrius per a l'execució de tasques o funcions.  
c) Autonomia: factor per a la valoració del qual es tindrà en compte el grau de dependència jeràrquica en l'exercici de les tasques o funcions que s'exercixen.  
d) Responsabilitat: factor per a la valoració del qual es tindrà en compte el grau d'autonomia d'acció del titular de la funció, el nivell d'influència sobre els resultats i la rellevància de la gestió sobre els recursos humans, tècnics i productius.  
e) Comandament: factor per a la valoració del qual es tindrà en compte el grau de supervisió i ordenació de les funcions i tasques, la capacitat d'interrelació, les característiques del col·lectiu i el nombre de persones sobre les quals s'exercix el comandament.  
f) Complexitat: factor per a la valoració del qual es tindrà en compte el nombre i el grau d'integració dels diversos factors abans enumerats en la tasca o lloc encomanat.  
3. Àrees d'activitat: considerem com a àrees d'activitat les agrupacions organitzatives existents, tenint en compte tant el contingut dels llocs que les componen com els objectius essencials que les definixen. Delimiten, així mateix, la trajectòria natural d'una carrera professional, i són les següents:  
1. Àrea Tècnica: l'objecte de producció d'esta àrea d'activitat està determinat pel seu caràcter i formació eminentment tècnics, i tenen com a labor fonamental la producció, tant des d'un punt de vista tècnic/taller com informàtic, utilitzant per a això els mitjans tecnològics i els coneixements personals per a la seua utilització, que permeten desenrotllar els objectius organitzacionals amb el màxim d'eficàcia. Agrupa, així mateix, les labors de coordinació i direcció del personal encarregat de realitzar les funcions enunciades anteriorment.  
2. Àrea Informativa/Redacció: s'integren en esta àrea d'activitat aquells llocs de treball la missió dels quals és la producció de continguts en paper o en qualsevol altre suport, així com per a la transmissió per a mitjans electrònics.  
3. Àrea de Gestió: queden enquadrats en esta àrea d'activitat tots els llocs que tenen com a funcions primordials labors de control intern de l'empresa, i l'objectiu fonamental dels quals és donar suport a la resta de les àrees. Agrupa comeses pròpies de secretaria, gestió econòmica, administrativa i de recursos humans, així com els de comercialització de productes.  
4. Grups professionals: les labors descrites en tots i cada un dels grups professionals que seguixen tenen un caràcter merament enunciatiu, no limitador, i han de servir de referència per a l'assignació de llocs anàlegs que sorgisquen amb posterioritat com a conseqüència de canvis tecnològics.  
Esta estructura professional pretén obtindre una més raonable estructura productiva, tot això sense minva de la dignitat, oportunitat de promoció i justa retribució que corresponga a cada treballador. Els actuals llocs de treball i tasques s'ajustaran als grups establits en este conveni col·lectiu.  
Els grups professionals són els següents:  
Grup professional 0  
Criteris generals. Funcions de coordinació, planificació, organització, direcció i control de les activitats pròpies al més alt nivell de les distintes àrees d'activitat de l'empresa.  
Les funcions del personal pertanyent a este grup estan adreçades a l'establiment de les polítiques orientades a l'eficaç utilització dels recursos humans i materials, assumint la responsabilitat d'assolir els objectius planificats. Prendre decisions que afecten aspectes fonamentals de l'activitat de l'empresa i exercir llocs directius en les àrees d'activitat de l'empresa, departaments, etc.  
  
  
Grup professional 1  
Criteris generals. Funcions que requerixen un alt grau d'autonomia i comandament, així com de coneixements professionals i responsabilitats que s'exercixen sobre un o més departaments o seccions de l'empresa, partint de directrius molt àmplies, i de la gestió de les quals cal donar compte als directors de les àrees d'activitat o departaments existents.  
Funcions que suposen la integració, coordinació i supervisió de funcions realitzades per un conjunt de treballadors dins de la seua mateixa àrea d'activitat de l'empresa.  
Formació: titulació universitària superior o bé universitària de grau mitjà (diplomatura), complementada amb una dilatada experiència professional o, a falta d'això, coneixements adquirits en l'exercici de la seua professió complementada amb formació específica en el lloc de treball, que siga equivalent a estudis universitaris de grau mitjà.  
  
Exemples:  
En este grup professional s'hi inclouen totes aquelles activitats que, per analogia, són equiparables a les següents:  
Tasques d'organització, coordinació i supervisió de treballs de les distintes seccions en les diferents àrees d'activitat de l'empresa.  
Tasques de coordinació de l'edició i la redacció literària, informativa i gràfica, amb responsabilitat davant de la direcció, i igualment facultat per a assignar els treballs al personal de Redacció.  
  
Grup professional 2  
Criteris generals. Funcions que consistixen en la realització d'activitats complexes i diverses, amb alt contingut intel·lectual, objectius definits i amb elevat grau d'exigència en autonomia, responsabilitat i comandament; dirigixen normalment un conjunt de funcions que comporten una activitat tècnica o professional.  
S'hi inclou, a més, la realització de tasques complexes que impliquen responsabilitat de comandament i exigixen un alt contingut intel·lectual o d'interrelació humana.  
Dins de l'àrea informativa/redaccional s'establixen dos nivells, denominats A i B:  
- L'A és el periodista que coordina l'edició i la redacció literària, informativa i gràfica amb responsabilitat davant del director, i que està facultat per a assignar els treballs al personal de Redacció.  
- El B és el periodista que assumix la responsabilitat d'una secció en què supervisa i coordina el treball d'una o de més persones  
Formació: titulació universitària superior o universitària de grau mitjà (diplomatura), complementada amb una dilatada experiència professional o, a falta d'això, coneixements adquirits en l'exercici de la seua professió complementada amb formació específica en el lloc de treball, que siga equivalent a estudis universitaris de grau mitjà.  
  
Exemples:   
En este grup professional s'hi inclouen totes aquelles activitats que, per analogia, són equiparables a les següents:  
Labors d'integració, ordenació i supervisió de les tasques del conjunt de treballadors de cada àrea d'activitat de l'empresa; la seua responsabilitat estant supeditada a personal del grup superior.  
Funcions de coordinació i supervisió dels recursos humans i tècnics de l'àrea d'explotació per a atendre les necessitats de producció, vetlant pel funcionament correcte i la continuïtat en les assistències tècniques que requerisca.  
Grup professional 3  
Criteris generals: s'inclouen en este grup la realització de les funcions d'integrar, coordinar i supervisar l'execució de tasques diverses, amb la responsabilitat d'ordenar el treball d'un conjunt de treballadors.  
  
S'hi inclou, a més, la realització de tasques complexes que, sense implicar comandament, exigixen un alt contingut intel·lectual.  
Formació: titulació universitària superior o universitària de grau mitjà (diplomatura), complementada amb una dilatada experiència professional o, a falta d'això, coneixements adquirits en l'exercici de la seua professió complementada amb formació específica en el lloc de treball, que siga equivalent a estudis universitaris de grau mitjà.  
  
Exemples:   
En este grup professional s'hi inclouen totes aquelles activitats que, per analogia, són equiparables a les següents:  
Labors d'ordenació, supervisió i coordinació d'un conjunt de treballadors dins de les diferents àrees d'activitat en l'empresa.  
  
Labors de redacció que consistixen en la realització d'un treball de tipus fonamentalment intel·lectual, de manera literari o gràfic, en qualsevol tipus de suport, ja siga paper o digital, i per qualsevol tipus de procediment tècnic o informàtic.  
Labors d'edició, traducció i revisió de textos per a ser publicats.  
  
Labors de presentació infogràfica de la informació, ja siga per mitjà de l'edició i adaptació de materials elaborats o a través de mitjans tecnològics, audiovisuals i/o informàtics.  
Labors de selecció, classificació, ordenació, conservació i difusió de la documentació, en qualsevol tipus de suport.  
Labors de planificació, coordinació i realització de qualsevol tipus de producte audiovisual.  
Labors de tractament, obtenció i reproducció d'imatges per a ser difoses.  
Labors de disseny gràfic, elaboració, dibuix o producció d'il·lustracions, en qualsevol tipus de suport.  
Funcions que, amb la formació acreditada, consistisquen en la prestació d'assistència sanitària al personal que la necessite.  
Labors de disseny, execució i arxivament d'accions informàtiques complexes.  
  
Grup professional 4  
Criteris generals: realització de tasques complexes, però homogènies, que poden implicar comandament i exigixen un alt contingut intel·lectual, així com aquelles que consistixen a establir o desenrotllar programes o aplicar tècniques seguint instruccions generals.  
Formació: titulació o coneixements adquirits en l'exercici de la seua professió equivalents a Batxillerat o a un cicle formatiu de grau superior, complementada amb formació específica en el lloc de treball. Estudis específics de grau mitjà, si el lloc ho requerix legalment.  
  
Exemples  
En este grup professional s'hi inclouen totes aquelles activitats que, per analogia, són equiparables a les següents:  
Labors administratives, ajuda o suport en la redacció, que seran coordinades i supervisades per un superior jeràrquic, sense que puguen ser pròpies del grup professional 3.  
Labors de correcció ortogràfica i tipogràfica dels textos, amb autonomia i responsabilitat.  
Labors de cobrament i pagament, emissió de factures, realització d'estadístiques, escriptures comptables, certificació de nòmines i redacció de correspondència amb autonomia i responsabilitat.  
Labors corresponents a l'estudi de processos complexos, confecció d'organigrames detallats de tractaments i redacció de programes en el llenguatge de programació indicat.  
Labors informàtiques que consistixen en la impartició de formació, localització d'avaries, manteniment de programes, creació d'arxius o delimitació de sistemes informàtics.  
Labors que requerixen coneixements complets i capacitat específica per a cada lloc, per a la utilització, manteniment i reparació de màquines d'impressió, elèctriques o electròniques, i totes aquelles relacionades amb la impressió diària que requerisquen un especial nivell de qualificació.  
Labors de producció, composició i ajust de textos publicitaris.  
  
Labors de reproducció i tractament d'imatges.  
Labors de transmissió de pàgines per mitjà de sistemes tecnològics per ser posteriorment gravats.  
Labors d'impressió en màquines d'un o més colors.  
Labors tècniques de producció, composició i ajust de pàgines amb autonomia.  
Grup professional 5  
Criteris generals: tasques consistents en l'execució d'operacions que, encara que es realitzen sota instruccions precises, requerisquen adequats coneixements professionals i aptituds pràctiques, la responsabilitat de les quals està limitada per una supervisió directa i sistemàtica.  
Inclou, a més, la realització de tasques que, inclús sense implicar ordenació de treball, tenen un contingut mitjà d'activitat intel·lectual i de relacions humanes, amb treballadors a càrrec seu o sense.  
Formació: coneixements equivalents als que s'adquirixen en Batxillerat, completats amb una experiència o una titulació professional de grau superior o pels estudis necessaris per a exercir la seua funció.  
  
Exemples  
En este grup professional s'hi inclouen totes aquelles activitats que, per analogia, són equiparables a les següents:  
Labors consistents en l'ús i maneig d'ordinadors.  
Labors mecàniques o informàtiques per al tractament d'imatges.  
Labors de revelat i/o reproducció de la informació gràfica.  
Tasques administratives, suport o ajuda en la redacció sense responsabilitat directa en el procés de producció informativa, sense que les puguen ser pròpies dels grups professionals 3 o 4.  
Tasques d'inspecció i visita dels punts de venda.  
Labors de despatx de comandes, rebuts i distribució de mercaderies, registre de moviments amb confecció d'albarans a este efecte.  
Labors que consistixen en operacions mecàniques o manuals necessàries per a la terminació de la publicació.  
Labors de filmació, presentació i control dels negatius per a una correcta reproducció.  
Labors de composició i tractament de textos que són realitzades sota precises instruccions de realització.  
Labors de cobrament i pagament, emissió de factures, realització d'estadístiques, assentaments comptables, confecció de nòmines i redacció de correspondència.  
  
Grup professional 6  
Criteris generals: tasques que consistixen en operacions realitzades seguint un mètode de treball precís, amb alt grau de supervisió, que exigisquen coneixements professionals de caràcter elemental i d'un període breu d'adaptació.  
Formació: la formació bàsica exigible és l'equivalent a tècnic, o bé Graduat Escolar, complementada professionalment per una formació específica o de grau mitjà, equivalent a Educació Secundària Postobligatòria, o per l'experiència professional.  
Dins de l'àrea tècnica (preimpressió), s'establixen tres nivells denominats A, B i C   
6.A. Són aquells treballadors que tenen coneixements tecnicopràctics amplis en referència al seu ofici específic o als propis de la secció a què pertany.  
6 B. Són aquells treballadors que tenen coneixements tecnicopràctics bàsics en referència al seu ofici específic o als propis de la secció a què pertany.  
6 C. Són aquells treballadors que, després d'un aprenentatge bàsic, auxilien i es perfeccionen en l'ofici, sota la direcció dels oficials primer i segon.  
Exemples  
En este grup professional s'hi inclouen totes aquelles activitats que, per analogia, són equiparables a les següents:  
Tasques senzilles d'administració, arxivament, reprografia i maneig d'ordinador que no requerisquen iniciativa.  
Labors pròpies de venda d'espais publicitaris sota supervisió.  
Tasques de recepció i utilització de centraleta telefònica.  
Labors que, realitzades sota instruccions precises, consistisquen en la composició de textos i muntatge de pàgines.  
Tasques que consistisquen a fer encàrrecs, treballs senzills d'oficina, arreplegar i entregar correspondència, i en què es pot utilitzar a este efecte vehicles per a desplaçar-se.  
Labors de porteria i tasques de vigilància.  
Tasques de transport amb elements mecànics.  
Operatòria mecànica o manual per a la terminació de les publicacions seguint instruccions precises.  
Tasques elementals de suport amb màquines senzilles; es consideren així aquelles que no requerisquen ensinistrament ni coneixements específics.  
  
Article 67. Taula d'equivalències  
A l'efecte de facilitar el canvi de categories professionals als grups professionals definits en l'article anterior, s'ha configurat una taula d'equivalències categories-grups professionals.